CELEX: 52012PC0456
Language: el
Date: 2012-08-16
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ/Ευρατόμ) αριθ. 354/83, σχετικά με την κατάθεση των ιστορικών αρχείων των θεσμικών οργάνων στο Ευρωπαϊκό Πανεπιστημιακό Ινστιτούτο της Φλωρεντίας

|
			
		
		
		52012PC0456
		
			Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ/Ευρατόμ) αριθ. 354/83, σχετικά με την κατάθεση των ιστορικών αρχείων των θεσμικών οργάνων στο Ευρωπαϊκό Πανεπιστημιακό Ινστιτούτο της Φλωρεντίας /* COM/2012/0456 final - 2012/0221 (APP) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           ΠΛΑΙΣΙΟ ΤΗΣ ΠΡΟΤΑΣΗΣ
1.1.        Γενικό πλαίσιο
Όπως προβλέπεται σε κανονισμό του Συμβουλίου[1] ο οποίος εκδόθηκε τον
Φεβρουάριο του 1983, τα θεσμικά όργανα, όπως ορίζονται στο άρθρο 1 του εν λόγω
κανονισμού, καταρτίζουν ιστορικά αρχεία και τα καθιστούν προσιτά στο κοινό μετά
την πάροδο 30 ετών από τη δημιουργία τους. Σύμφωνα με τον κανονισμό, κάθε
όργανο μπορεί να φυλάττει τα ιστορικά αρχεία του στον καταλληλότερο, κατά την
κρίση του, τόπο.
Το 1984, το Ευρωπαϊκό Κοινοβούλιο, το
Συμβούλιο και η Επιτροπή συμφώνησαν να καταθέσουν τα ιστορικά τους αρχεία στο
Ευρωπαϊκό Πανεπιστημιακό Ινστιτούτο της Φλωρεντίας (EUI), από όπου καθίστανται
προσιτά στο κοινό. Έκτοτε, στο EUI έχουν επίσης καταθέσει τα αρχεία τους το
Ευρωπαϊκό Ελεγκτικό Συνέδριο, η Ευρωπαϊκή Οικονομική και Κοινωνική Επιτροπή και
η Ευρωπαϊκή Τράπεζα Επενδύσεων. Οι όροι της κατάθεσης ρυθμίζονται με σύμβαση
της 17ης Δεκεμβρίου 1984 μεταξύ των Ευρωπαϊκών Κοινοτήτων, εκπροσωπούμενων από
την Επιτροπή, και του EUI.
Η
ιταλική κυβέρνηση θέτει στη διάθεση του EUI, επ’ αόριστον και χωρίς επιβάρυνση,
κατάλληλες εγκαταστάσεις για τη φύλαξη των αρχείων. Κατ’ αυτόν τον τρόπο
διασφαλίζεται η φύλαξη και η προστασία των κατατιθέμενων αρχείων σύμφωνα με
αναγνωρισμένα διεθνή πρότυπα.
Η κατάθεση των ιστορικών αρχείων των θεσμικών
οργάνων στο EUI εξυπηρετεί τον σκοπό της προσπέλασης των αρχείων από ένα και
μοναδικό σημείο, της διεύρυνσης της πρόσβασης στα αρχεία και της ενθάρρυνσης
της ιστορικής έρευνας στο πεδίο της ευρωπαϊκής ολοκλήρωσης και των ευρωπαϊκών θεσμικών
οργάνων.
1.2         Στόχος της πρότασης
Στόχος της πρότασης είναι να κατοχυρώσει τον
ρόλο του EUI ως φορέα διαχείρισης των ιστορικών αρχείων των θεσμικών οργάνων
και να δημιουργήσει μια σταθερή νομική και χρηματοδοτική βάση για τη σύμπραξη
μεταξύ της ΕΕ και του EUI.
1.3         Βασικά στοιχεία της πρότασης
Η πρόταση προβλέπει την κατάθεση των ιστορικών
αρχείων των θεσμικών οργάνων στο EUI. Στο
εξής, όλα τα θεσμικά όργανα, με εξαίρεση το Δικαστήριο της Ευρωπαϊκής Ένωσης
και την Ευρωπαϊκή Κεντρική Τράπεζα, θα καταθέτουν τα ιστορικά τους αρχεία στο
EUI, μόλις αυτά καθίστανται διαθέσιμα στο κοινό βάσει του ισχύοντος κανονισμού.
Η πρόταση δεν θίγει το καθεστώς κυριότητας των
ιστορικών αρχείων, τα οποία παραμένουν στην κατοχή των θεσμικών οργάνων που τα
καταθέτουν, ούτε τους ισχύοντες κανόνες για τον προσδιορισμό, από τα θεσμικά
όργανα, των αρχείων που πρόκειται να καταστούν προσιτά στο κοινό μετά την
πάροδο 30 ετών. 
Οι δαπάνες λειτουργίας και προσωπικού με τις
οποίες επιβαρύνεται το EUI για τη διαχείριση των ιστορικών αρχείων καλύπτονται
από τον γενικό προϋπολογισμό της ΕΕ, με εξαίρεση τυχόν δαπάνες που σχετίζονται
με την προμήθεια και τον εξοπλισμό του κτιρίου ή των κτιρίων για τη στέγαση του
προσωπικού και των αποθετηρίων για τη φύλαξη των αρχείων. Τα ιστορικά έγγραφα της ΕΕ καθίστανται προσιτά στο
κοινό μέσω του EUI, χωρίς ωστόσο αυτό να αποκλείει τη χορήγηση πρόσβασης, από
τα θεσμικά όργανα στο κοινό, σε ιστορικά αρχεία που τηρούνται από τα ίδια τα
όργανα.
Στην πρόταση γίνεται διαχωρισμός μεταξύ της
κατάθεσης έντυπων και ψηφιακών αρχείων. Τα έντυπα αρχεία θα συνεχίσουν να
κατατίθενται σε φυσική μορφή και να φυλάσσονται στο EUI. Παρ’ όλα αυτά, το EUI
δεν υποχρεούται να φυλάττει ψηφιακά αρχεία για τον σκοπό της πρόσβασης του
κοινού σε αυτά. Η μακροχρόνια φύλαξη ψηφιακών αρχείων αποτελεί ευθύνη των
θεσμικών οργάνων από τα οποία προέρχονται τα αρχεία αυτά.
Στην πρόταση αποσαφηνίζονται οι αρμοδιότητες
του EUI όσον αφορά την προστασία των δεδομένων προσωπικού χαρακτήρα που
περιέχονται στα ιστορικά αρχεία των θεσμικών οργάνων. Επίσης, η πρόταση
προβλέπει τη θέσπιση από κανόνων κάθε όργανο για την εφαρμογή του κανονισμού
αριθ. 354/83, μεταξύ των οποίων κανόνες για τη φύλαξη των ιστορικών αρχείων, το
άνοιγμά τους στο κοινό και την προστασία των δεδομένων προσωπικού χαρακτήρα που
περιέχονται σε αυτά. 
2.           ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ
ΕΝΔΙΑΦΕΡΟΜΕΝΑ ΜΕΡΗ
Δεν απαιτείται εκτίμηση επιπτώσεων για την
παρούσα πρόταση.
Ζητήθηκε η γνώμη των ενδιαφερόμενων μερών. Την
πρόταση υποστήριξαν τόσο το EUI, ως φορέας φύλαξης, όσο και η Ιταλία, ως κράτος
υποδοχής. Τον σκοπό της πρότασης υποστηρίζουν επίσης οι διοικητικές υπηρεσίες
των θεσμικών οργάνων της ΕΕ και το δίκτυο των Οργανισμών της ΕΕ.
Το Δικαστήριο της Ευρωπαϊκής Ένωσης και η
Ευρωπαϊκή Κεντρική Τράπεζα ζήτησαν να εξαιρεθούν από την υποχρέωση κατάθεσης
των ιστορικών τους αρχείων στο EUI. Παρ’ όλα αυτά, δεν αποκλείουν το ενδεχόμενο
να πράξουν κάτι τέτοιο με δική τους πρωτοβουλία στο μέλλον. Το αίτημα αυτό
συνδέεται με τη φύση των δραστηριοτήτων τους και ερείδεται στην πρακτική που
εφαρμόζεται επί του παρόντος σε πολλά κράτη μέλη όσον αφορά τα ιστορικά αρχεία
παρόμοιων φορέων.
3.           ΝΟΜΙΚΑ
ΣΤΟΙΧΕΙΑ ΤΗΣ ΠΡΟΤΑΣΗΣ
3.1 Βασική διάταξη της πρότασης
Η πρόταση προβλέπει την κατάθεση των ιστορικών
αρχείων των θεσμικών οργάνων στο Ευρωπαϊκό Πανεπιστημιακό Ινστιτούτο της
Φλωρεντίας, στην Ιταλία, από όπου θα καθίστανται προσιτά στο κοινό.
3.2 Νομική βάση
Η νομική βάση της
πρότασης είναι το άρθρο 352 της Συνθήκης για τη λειτουργία της Ευρωπαϊκής
Ένωσης.
Ο κανονισμός αριθ.
354/83 του Συμβουλίου και η τροποποίησή του το 2003 εκδόθηκαν δυνάμει του
άρθρου 308 της ΣΕΚ, το οποίο αντικαταστάθηκε με το άρθρο 352 της ΣΛΕΕ. Η παρούσα πρόταση προβλέπει την κατάθεση των
αρχείων στο EUI μόλις αυτά καταστούν προσιτά στο κοινό από τα ενδιαφερόμενα
όργανα σύμφωνα με τον ισχύοντα κανονισμό, χωρίς να θίγει τον σκοπό του
κανονισμού αριθ. 354/83, ήτοι το άνοιγμα των αρχείων των θεσμικών οργάνων μετά
την πάροδο 30 ετών. Κατ’ αυτόν τον τρόπο η
υφιστάμενη κατάσταση περιβάλλεται τον νόμιμο τύπο, δεδομένου ότι τα περισσότερα
θεσμικά όργανα που έχουν καταστήσει προσιτά τα αρχεία τους στο κοινό έχουν ήδη
αναθέσει τη φύλαξη των αρχείων αυτών στο EUI.
Το άρθρο 3
παράγραφος 3 της ΣΕΕ προβλέπει ότι η ΕΕ οφείλει να σέβεται, μεταξύ άλλων, τον
πλούτο της πολιτιστικής της πολυμορφίας και να μεριμνά για την προστασία και
την ανάπτυξη της ευρωπαϊκής πολιτιστικής κληρονομιάς.
Τα ιστορικά αρχεία των θεσμικών οργάνων αποτελούν τμήμα της ευρωπαϊκής
πολιτιστικής κληρονομιάς και, κατ' επέκταση, το άνοιγμά τους στο κοινό
εξυπηρετεί πρωτίστως ακαδημαϊκούς, εκπαιδευτικούς και πολιτιστικούς σκοπούς. Μολονότι η Ευρωπαϊκή Ένωση είναι επιφορτισμένη με
εξουσίες θέσπισης μέτρων για τη στήριξη, τον συντονισμό ή τη συνεπικούρηση των
ενεργειών των κρατών μελών στους εν λόγω τομείς, οι Συνθήκες δεν προβλέπουν τις
απαραίτητες εξουσίες σε ό,τι αφορά τα ιστορικά αρχεία των θεσμικών οργάνων. 
Η χρήση άλλης
νομικής βάσης θα είχε ως αποτέλεσμα την έκδοση πρότασης νέου κανονισμού και,
κατά συνέπεια, όλες οι διατάξεις του κανονισμού αριθ. 354/83, περιλαμβανομένων
των θεμελιωδών αρχών του, θα αποτελούσαν αντικείμενο συζήτησης. Κάτι τέτοιο, όμως, βαίνει πέραν του στόχου της
πρότασης, όπως περιγράφεται ανωτέρω.
Εξετάστηκε το
ενδεχόμενο να βασιστεί η πρόταση στο άρθρο 15 παράγραφος 3 της ΣΛΕΕ, το οποίο,
ωστόσο, αποκλείστηκε για τους ακόλουθους λόγους:
Ο πρωταρχικός
στόχος της κατάρτισης των ιστορικών αρχείων είναι η επιλογή εγγράφων βάσει της
διαχρονικής διοικητικής, ιστορικής ή τεκμηριωτικής τους αξίας, για λόγους
διαφύλαξης και διάδοσης της ιστορικής παρακαταθήκης των θεσμικών οργάνων. Κάθε όργανο καθιστά με δική του πρωτοβουλία προσιτά
στο κοινό τα ιστορικά του αρχεία μετά την πάροδο 30 ετών, παρέχει δε
συμπληρωματικές πληροφορίες που συμβάλλουν στην ένταξη αυτών των αρχείων στο
οργανωτικό και λειτουργικό τους πλαίσιο. Η ενέργεια
αυτή υπερβαίνει κατά πολύ το δικαίωμα πρόσβασης του κοινού σε έγγραφα δυνάμει
του άρθρου 15 παράγραφος 3 της ΣΛΕΕ, πρωταρχικός σκοπός του οποίου είναι η
προώθηση της χρηστής διακυβέρνησης και η διασφάλιση της συμμετοχής του
κοινού στις διαδικασίες λήψης αποφάσεων των οργάνων.
Η χρήση του άρθρου
15 παράγραφος 3 της ΣΛΕΕ θα περιόριζε το πεδίο εφαρμογής των κανόνων που
διέπουν το άνοιγμα των ιστορικών αρχείων, δεδομένου ότι κάτι τέτοιο θα
συνεπαγόταν την υπαγωγή της εκτέλεσης των διοικητικών καθηκόντων της Ευρωπαϊκής
Κεντρικής Τράπεζας, της Ευρωπαϊκής Τράπεζας Επενδύσεων και του Δικαστηρίου της
Ευρωπαϊκής Ένωσης –οργάνων τα οποία διέπονται επί του παρόντος από τον
κανονισμό αριθ. 354/83– σε έναν κανονισμό ερειδόμενο αποκλειστικά και μόνο στο
άρθρο 15 παράγραφος 3 της ΣΛΕΕ. 
3.3 Αρχή της αναλογικότητας
Η πρόταση περιορίζεται στην κατάθεση των
ιστορικών αρχείων των θεσμικών οργάνων στο EUI και στους όρους της κατάθεσης
αυτής.
3.4 Επιλογή νομικής πράξης
Η έκδοση κανονισμού αποτελεί το μόνο πρόσφορο
μέσο για τη δημιουργία σταθερής νομικής και χρηματοδοτικής βάσης σύμπραξης
μεταξύ της ΕΕ και του EUI. Η πρόταση αφορά περιορισμένη τροποποίηση ισχύοντος
κανονισμού.
4.           ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
Η πρόταση υπαγωγής της κατάθεσης των ιστορικών
αρχείων στο EUI σε υποχρεωτικό καθεστώς δεν έχει επιπρόσθετες επιπτώσεις σε
βραχυπρόθεσμο και μεσοπρόθεσμο χρονικό ορίζοντα. Οι μακροπρόθεσμες
δημοσιονομικές επιπτώσεις δεν αναμένεται να είναι σημαντικές.
Τα τρία μεγαλύτερα θεσμικά όργανα, ήτοι το
Ευρωπαϊκό Κοινοβούλιο, το Συμβούλιο και η Επιτροπή, καθώς και η Ευρωπαϊκή
Οικονομική και Κοινωνική Επιτροπή, το Ευρωπαϊκό Ελεγκτικό Συνέδριο και η
Ευρωπαϊκή Τράπεζα Επενδύσεων, ήδη αναθέτουν τη φύλαξη των ιστορικών τους
αρχείων στο EUI. Η διαχείριση αυτών των αρχείων στη Φλωρεντία χρηματοδοτείται
από τον προϋπολογισμό της ΕΕ επί 25 και πλέον έτη, όταν πραγματοποιήθηκε δηλαδή
η πρώτη κατάθεση αρχείου στο EUI. Το νομοθετικό δημοσιονομικό δελτίο προβλέπει
τη συνέχιση αυτής της χρηματοδότησης. Οι δαπάνες θα επιμερίζονται μεταξύ των
θεσμικών οργάνων που αναθέτουν τη φύλαξη των αρχείων τους στο EUI κατ’ αναλογία
προς το έργο που επιτελεί το Ινστιτούτο για τα αρχεία τους.
Οι εγκαταστάσεις φύλαξης των αρχείων και τα
γραφεία του προσωπικού που διαχειρίζεται τα αρχεία στο EUI παρέχονται από την
ιταλική κυβέρνηση. 
Συνεπεία της παρούσας τροποποίησης, ο αριθμός
των θεσμικών οργάνων που προβαίνουν σε κατάθεση των αρχείων τους αναμένεται να
αυξηθεί. Δεδομένου, ωστόσο, ότι η κατάθεση αφορά ιστορικά αρχεία που
καθίστανται προσιτά στο κοινό μετά την πάροδο 30 ετών από τη δημιουργία τους,
δεν αναμένεται να επηρεαστούν στο εγγύς μέλλον από την πρόταση και άλλα θεσμικά
όργανα, πέραν όσων ήδη καταθέτουν τα αρχεία τους στο EUI. Επιπλέον, η
αυξανόμενη ψηφιακοποίηση των αρχείων θα καταστήσει εφικτή τη μείωση του κόστους
επεξεργασίας και διάδοσης από το EUI.
2012/0221 (APP)
Πρόταση
ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
για την τροποποίηση του κανονισμού
(ΕΟΚ/Ευρατόμ) αριθ. 354/83, σχετικά με την κατάθεση των ιστορικών αρχείων των
θεσμικών οργάνων στο Ευρωπαϊκό Πανεπιστημιακό Ινστιτούτο της Φλωρεντίας 
ΤΟ ΣΥΜΒΟΥΛΙΟ
ΤΗΣ ΕΥΡΩΠΑΪΚΗΣ ΕΝΩΣΗΣ
Έχοντας υπόψη τη Συνθήκη για τη λειτουργία της
Ευρωπαϊκής Ένωσης, και ιδίως το άρθρο 352,
Έχοντας υπόψη την πρόταση της Ευρωπαϊκής
Επιτροπής,
Μετά τη διαβίβαση του σχεδίου νομοθετικής
πράξης στα εθνικά κοινοβούλια
Έχοντας υπόψη την έγκριση του Ευρωπαϊκού
Κοινοβουλίου,
Κατόπιν διαβούλευσης με τον Ευρωπαίο Επόπτη
Προστασίας Δεδομένων,
Αποφασίζοντας σύμφωνα με ειδική νομοθετική
διαδικασία,
Εκτιμώντας τα ακόλουθα:
(1)         
Σύμφωνα με τον κανονισμό (ΕΟΚ, Ευρατόμ) αριθ.
354/83 της 1ης Φεβρουαρίου 1983 για το άνοιγμα στο κοινό των ιστορικών αρχείων
της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής
Ενεργείας[2], τα
ιστορικά αρχεία των θεσμικών οργάνων και των οργανισμών φυλάσσονται και
καθίστανται προσιτά στο κοινό, όποτε είναι αυτό εφικτό, μετά την πάροδο 30
ετών.
(2)         
Η υποχρέωση κατάρτισης και δημοσιοποίησης ιστορικών
αρχείων στο μέτρο του εφικτού ισχύει για τα θεσμικά όργανα που αναφέρονται στο
άρθρο 1 του κανονισμού αριθ. 354/83.
(3)         
Ο κανονισμός αριθ. 354/83 προβλέπει ότι κάθε όργανο
φυλάττει τα ιστορικά αρχεία του στον καταλληλότερο, κατά την κρίση του, τόπο.
(4)         
Το 1984, το Ευρωπαϊκό Κοινοβούλιο, το Συμβούλιο και
η Επιτροπή αποφάσισαν να καταθέσουν τα ιστορικά τους αρχεία στο Ευρωπαϊκό
Πανεπιστημιακό Ινστιτούτο της Φλωρεντίας (EUI), από όπου καθίστανται προσιτά
στο κοινό. Για τον σκοπό αυτό, συνάφθηκε στις 17 Δεκεμβρίου 1984 σύμβαση μεταξύ
των Ευρωπαϊκών Κοινοτήτων, εκπροσωπούμενων από την Ευρωπαϊκή Επιτροπή, και του
Ευρωπαϊκού Πανεπιστημιακού Ινστιτούτου της Φλωρεντίας.
(5)         
Έκτοτε, στη σύμβαση κατάθεσης της 17ης Δεκεμβρίου
1984 έχουν προσχωρήσει η Οικονομική και Κοινωνική Επιτροπή και το Ευρωπαϊκό
Ελεγκτικό Συνέδριο. Η Ευρωπαϊκή Τράπεζα Επενδύσεων αναθέτει τη φύλαξη των
ιστορικών της αρχείων στο EUI στο πλαίσιο χωριστής σύμβασης που συνήφθη την 1η
Ιουλίου 2005 με το Ινστιτούτο, και σύμφωνα με τους «Κανόνες περί ιστορικών
αρχείων» οι οποίοι εγκρίθηκαν από τη Διευθύνουσα Επιτροπή της Τράπεζας την 7η
Οκτωβρίου 2005[3].
(6)         
Η ιταλική κυβέρνηση έχει θέσει στη διάθεση του EUI,
επ’ αόριστον και χωρίς επιβάρυνση, κατάλληλες εγκαταστάσεις ώστε να
διασφαλίζεται η φύλαξη και η προστασία των κατατεθέντων αρχείων σύμφωνα με
αναγνωρισμένα διεθνή πρότυπα και να παρέχεται δυνατότητα επιτόπιας πρόσβασης σε
αυτά.
(7)         
Η κατάθεση των ιστορικών αρχείων των θεσμικών
οργάνων στο EUI εξυπηρετεί τον σκοπό της προσπέλασης των αρχείων από ένα και
μοναδικό σημείο, της διεύρυνσης της πρόσβασης στα αρχεία και της ενθάρρυνσης
της ιστορικής έρευνας στο πεδίο της ευρωπαϊκής ολοκλήρωσης και των ευρωπαϊκών
θεσμικών οργάνων. Το EUI είναι ένα υψηλού κύρους κέντρο ακαδημαϊκής έρευνας και
μάθησης, ιδίως σε θέματα ευρωπαϊκής ολοκλήρωσης και γενικότερου ευρωπαϊκού
ενδιαφέροντος. Διαθέτει 30ετή πείρα στη διαχείριση των ιστορικών αρχείων των
θεσμικών οργάνων, παρέχει υπερσύγχρονες εγκαταστάσεις αποθετηρίου και έρευνας
ειδικά διαμορφωμένες για τη φύλαξη και την προσπέλαση των αρχείων, χαίρει δε
διεθνούς αναγνώρισης ως το κέντρο φύλαξης των ιστορικών αρχείων των θεσμικών
οργάνων. 
(8)         
Λόγω της επαναλαμβανόμενης φύσης της κατάθεσης των
ιστορικών αρχείων των θεσμικών οργάνων στο EUI, καθίσταται αναγκαία η ύπαρξη
σταθερής νομικής βάσης η οποία ρυθμίζει τον ρόλο του EUI ως εταίρου των
θεσμικών οργάνων στη διαχείριση των ιστορικών τους αρχείων.
(9)         
Η ιδιαιτερότητα των δραστηριοτήτων του Δικαστηρίου
της Ευρωπαϊκής Ένωσης και της Ευρωπαϊκής Κεντρικής Τράπεζας δικαιολογεί την
εξαίρεσή τους από την υποχρέωση κατάθεσης των ιστορικών τους αρχείων στο EUI,
σύμφωνα με τον παρόντα κανονισμό. Το Δικαστήριο της Ευρωπαϊκής Ένωσης και η
Ευρωπαϊκή Κεντρική Τράπεζα μπορούν να αναθέτουν με δική τους πρωτοβουλία τη
φύλαξη των οικείων ιστορικών αρχείων στο EUI.
(10)     
Ο παρών κανονισμός ισχύει για όλα τα άλλα θεσμικά
όργανα, χωρίς να θίγει τη δυνατότητα των θεσμικών οργάνων να καθιστούν προσιτά
τα οικεία ιστορικά αρχεία στο κοινό, ούτε τα δικαιώματα κυριότητας των θεσμικών
οργάνων επί των οικείων ιστορικών αρχείων.
(11)     
Τα δεδομένα προσωπικού χαρακτήρα που περιέχονται
στα ιστορικά αρχεία τα οποία κατατίθενται στο EUI υπόκεινται σε επεξεργασία
σύμφωνα με τον κανονισμό αριθ. 45/2001[4].
(12)     
Για τη στήριξη της διαχείρισης των αρχείων των
θεσμικών οργάνων από το EUI ενδέχεται να χορηγηθούν επιχορηγήσεις. 
(13)     
Συνεπώς, ο κανονισμός αριθ. 354/83 πρέπει να
τροποποιηθεί αναλόγως..
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ, Ευρατόμ) αριθ. 354/83
τροποποιείται ως εξής:
1. Το άρθρο 8 παράγραφος 1 τροποποιείται ως
εξής:
«1. Όλα τα όργανα, εκτός του Δικαστηρίου της
Ευρωπαϊκής Ένωσης και της Ευρωπαϊκής Κεντρικής Τράπεζας, καταθέτουν στο
Ευρωπαϊκό Πανεπιστημιακό Ινστιτούτο της Φλωρεντίας (EUI) έγγραφα που αποτελούν
τμήμα των ιστορικών τους αρχείων και τα οποία έχουν καταστήσει προσιτά στο
κοινό σύμφωνα με τον παρόντα κανονισμό. Η
κατάθεση πραγματοποιείται σύμφωνα με το παράρτημα».
2. Στο
άρθρο 8 προστίθενται οι ακόλουθες παράγραφοι:
«3. Το
Δικαστήριο της Ευρωπαϊκής Ένωσης και η Ευρωπαϊκή Κεντρική Τράπεζα μπορούν να
αναθέτουν με δική τους πρωτοβουλία τη φύλαξη των οικείων ιστορικών αρχείων στο
EUI.
4. Η κατάθεση των ιστορικών
αρχείων των θεσμικών οργάνων στο EUI δεν θίγει την κυριότητα ούτε την προστασία
των αρχείων, όπως προβλέπεται στο άρθρο 2 του πρωτοκόλλου περί
των προνομίων και ασυλιών της Ευρωπαϊκής Ένωσης που προσαρτάται στη Συνθήκη.
5. Το
EUI μεριμνά για τη φύλαξη και την προστασία των κατατεθέντων αρχείων. Η φύλαξη
και η προστασία πρέπει να πραγματοποιούνται σύμφωνα με αναγνωρισμένα διεθνή
πρότυπα για τη φυσική προστασία αρχείων και να συμμορφώνονται τουλάχιστον προς
τεχνικούς κανόνες και κανόνες ασφάλειας ισοδύναμους προς τους κανόνες που
διέπουν τη φύλαξη και τη διαχείριση δημόσιων αρχείων στην Ιταλία. Για τον σκοπό
αυτό, τα κατατεθέντα αρχεία φυλάσσονται σε ειδικά διαμορφωμένο αποθετήριο.
6. Τα θεσμικά όργανα που προβαίνουν σε κατάθεση
των αρχείων τους διατηρούν το δικαίωμα να ζητούν από το EUI πληροφορίες σχετικά
με τη διαχείριση των αρχείων τους, καθώς και να επιθεωρούν τα αρχεία που έχουν
καταθέσει σε αυτό.
7. Το EUI καθιστά προσιτά
στο κοινό τα ιστορικά αρχεία που παραλαμβάνει σύμφωνα με τις παραγράφους 1 και
3. Τα θεσμικά όργανα δύνανται να καθιστούν προσιτή στο κοινό άλλη έκδοση των
ίδιων ιστορικών αρχείων.
8.
Σύμφωνα με τον κανονισμό αριθ. 1605/2002 του Συμβουλίου
και υπό την προϋπόθεση ότι η αρμόδια για τον προϋπολογισμό αρχή καθιστά
διαθέσιμες τις πιστώσεις στη σχετική γραμμή προϋπολογισμού, το EUI μπορεί να λαμβάνει
επιχορηγήσεις προς στήριξη της διαχείρισης των ιστορικών αρχείων βάσει του
παρόντος κανονισμού. Οι δαπάνες διαχείρισης
των αρχείων επιμερίζονται αναλογικά μεταξύ των θεσμικών οργάνων που προβαίνουν
στην κατάθεσή τους. Οι δαπάνες που σχετίζονται με την
προμήθεια και τον εξοπλισμό του κτιρίου ή των κτιρίων για τη στέγαση του
προσωπικού και των αποθετηρίων για τη φύλαξη των αρχείων δεν είναι επιλέξιμες. 
9. Το EUI επεξεργάζεται τα δεδομένα προσωπικού χαρακτήρα που περιέχονται
στα ιστορικά αρχεία των θεσμικών οργάνων σύμφωνα με τον κανονισμό αριθ.
45/2001. Το EUI ενεργεί ως φορέας επεξεργασίας βάσει του άρθρου 2 του εν λόγω
κανονισμού, κατόπιν των υποδείξεων των θεσμικών οργάνων που προβαίνουν σε
κατάθεση των αρχείων τους. 
10. Ο Ευρωπαίος Επόπτης
Προστασίας Δεδομένων έχει επί του EUI εποπτικές εξουσίες όσον αφορά την
επεξεργασία των δεδομένων προσωπικού χαρακτήρα τα οποία περιέχονται στα
ιστορικά αρχεία που καταθέτουν τα θεσμικά όργανα.
3. Το άρθρο 9 παράγραφος 1 τροποποιείται ως
εξής:
«Για την εφαρμογή του παρόντος κανονισμού τα
θεσμικά όργανα θεσπίζουν εσωτερικούς κανόνες. Σε αυτούς περιλαμβάνονται κανόνες
για τη φύλαξη, τη δημοσιοποίηση και την προστασία των δεδομένων προσωπικού
χαρακτήρα που περιέχονται στα ιστορικά αρχεία. Στο μέτρο του εφικτού, τα
θεσμικά όργανα καθιστούν εφικτή την πρόσβαση του κοινού στα αρχεία τους με
ηλεκτρονικά μέσα. Επίσης, τα όργανα διαφυλάττουν τα υπάρχοντα έγγραφα σε μορφές
προσαρμοσμένες σε ειδικές ανάγκες (γραφή Μπράιγ, μεγάλα γράμματα,
μαγνητοφωνήσεις).» 
4. Προστίθεται παράρτημα σύμφωνα με το
παράρτημα του παρόντος κανονισμού.
Άρθρο 2
Ο παρών κανονισμός τίθεται σε εφαρμογή την
επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός
ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες,
                                                                       Για
το Συμβούλιο
                                                                       Ο
Πρόεδρος
                                                                       
ΠΑΡΑΡΤΗΜΑ
Προστίθεται το ακόλουθο παράρτημα:
«Παράρτημα
Διατάξεις για την κατάθεση των ιστορικών αρχείων των
θεσμικών οργάνων στο Ευρωπαϊκό Πανεπιστημιακό Ινστιτούτο
της Φλωρεντίας
1.   Στην περίπτωση μη ψηφιακών αρχείων, τα πρωτότυπα έγγραφα κατατίθενται
στο EUI για μόνιμη φύλαξη, συνοδευόμενα από αντίτυπο σε μικρομορφή ή/και
ψηφιακό αντίγραφο.
Στην περίπτωση ψηφιακών αρχείων, το EUI έχει
μόνιμη πρόσβαση στα έγγραφα ώστε να εκπληρώνει την υποχρέωσή του ως προς τη
δημοσιοποίηση των ιστορικών αρχείων από ένα και μοναδικό σημείο και τη
διεύρυνση της πρόσβασης σε αυτά. Υπεύθυνα για τη μόνιμη φύλαξη των ψηφιακών
αρχείων τους είναι τα θεσμικά όργανα από τα οποία προέρχονται τα αρχεία.
2. Η
κατάθεση των αρχείων πραγματοποιείται σταδιακά σε ετήσια βάση και, εφόσον είναι
εφικτό, στο πλαίσιο των συνήθων διαδικασιών επεξεργασίας αρχείων των οργάνων.
3.   Τα
θεσμικά όργανα που προβαίνουν σε κατάθεση των αρχείων τους μπορούν, για
νομικούς ή διοικητικούς σκοπούς, να μην καταθέτουν ορισμένα πρωτότυπα έγγραφα
στο EUI. Στην περίπτωση αυτή, πρέπει να καταθέτουν αντίτυπο σε μικρομορφή ή
ψηφιακό αντίγραφο.
4.   Τα θεσμικά όργανα που προβαίνουν σε κατάθεση των αρχείων τους διατηρούν
την κυριότητα επ’ αυτών, καθώς και την αποκλειστική ευθύνη κατάρτισης των
εγγράφων και των φακέλων που κατατίθενται ή καθίστανται με άλλο τρόπο διαθέσιμα
στο EUI. Το EUI δεν τροποποιεί την ταξινόμηση
των αρχείων που έχει καθοριστεί από το όργανο που προέβη σε κατάθεση, δεν διαγράφει
και δεν αλλοιώνει έγγραφα ή φακέλους.
5.   Το EUI επιστρέφει στα θεσμικά όργανα που
προέβησαν σε κατάθεση των αρχείων τους τα πρωτότυπα κάθε κατατεθέντος εγγράφου
ή φακέλου κατόπιν σχετικού αιτήματος του ενδιαφερόμενου οργάνου. Τα όργανα που προέβησαν σε κατάθεση επιστρέφουν τα
πρωτότυπα στο EUI όταν δεν τα χρειάζονται πλέον.
6.   Το EUI
ενημερώνει αμελλητί τα θεσμικά όργανα που προέβησαν σε κατάθεση για κάθε
περίσταση η οποία ενδέχεται να θέσει σε κίνδυνο το απαραβίαστο των αρχείων που
κατέθεσαν.
ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
1.           ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ
              1.1.    Ονομασία της πρότασης/πρωτοβουλίας
              1.2.    Σχετικός(οί)
τομέας(είς) πολιτικής που αφορά(ούν) τη δομή ΔΒΔ/ΠΒΔ
              1.3.    Χαρακτήρας
της πρότασης/πρωτοβουλίας 
              1.4.    Στόχος(οι)
              1.5.    Αιτιολόγηση
της πρότασης/πρωτοβουλίας
              1.6.    Διάρκεια
και δημοσιονομικές επιπτώσεις
              1.7.    Προβλεπόμενος(οι)
τρόπος(οι) διαχείρισης
2.           ΜΕΤΡΑ ΔΙΑΧΕΙΡΙΣΗΣ
              2.1.    Διατάξεις
για την παρακολούθηση και την υποβολή εκθέσεων 
              2.2.    Σύστημα διαχείρισης και ελέγχου
              2.3.    Μέτρα για την πρόληψη περιπτώσεων απάτης και παρατυπίας
3.           ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ
ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ
              3.1.    Τομέας(είς)
του πολυετούς δημοσιονομικού πλαισίου και γραμμή(ές) των δαπανών του
προϋπολογισμού που επηρεάζονται
              3.2.    Εκτιμώμενος
αντίκτυπος στις δαπάνες
              3.2.1. Συνοπτική παρουσίαση
του εκτιμώμενου αντικτύπου στις δαπάνες
              3.2,2. Εκτιμώμενος
αντίκτυπος στις επιχειρησιακές πιστώσεις
              3.2,3. Εκτιμώμενος
αντίκτυπος στις πιστώσεις διοικητικού χαρακτήρα
              3.2.4. Συμβατότητα με το
ισχύον πολυετές δημοσιονομικό πλαίσιο
              3.2.5. Συμμετοχή τρίτων στη
χρηματοδότηση
              3.3.    Εκτιμώμενος αντίκτυπος στα
έσοδα
ΝΟΜΟΘΕΤΙΚΟ
ΔΗΜΟΣΙΟΝΟΜΙΚΟ ΔΕΛΤΙΟ
1.           ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ
1.1.        Ονομασία της
πρότασης/πρωτοβουλίας
Κανονισμός
του Συμβουλίου για την τροποποίηση του κανονισμού (ΕΟΚ/Ευρατόμ) αριθ. 354/83,
σχετικά με την κατάθεση των ιστορικών αρχείων των θεσμικών
οργάνων στο Ευρωπαϊκό Πανεπιστημιακό Ινστιτούτο της Φλωρεντίας
1.2.        Σχετικός(οί) τομέας(είς)
πολιτικής που αφορά(ούν) τη δομή ΔΒΔ/ΠΒΔ[5]
Σχέσεις με την κοινωνία των πολιτών, διαφάνεια και
πληροφόρηση
1.3.        Χαρακτήρας της
πρότασης/πρωτοβουλίας 
Η πρόταση αφορά την επέκταση υφιστάμενης δράσης
1.4.        Στόχοι
1.4.1.     Ο(οι) πολυετής(είς)
στρατηγικός(οί) στόχος(οι) της Επιτροπής που αφορά η πρόταση/πρωτοβουλία
Στόχος της πρότασης είναι η ρύθμιση και η θέσπιση
σταθερής νομικής βάσης για την υφιστάμενη σύμπραξη με το EUI όσον αφορά τη
διαχείριση και τη διάδοση των ιστορικών αρχείων των θεσμικών οργάνων. Η
κατάθεση των ιστορικών αρχείων των θεσμικών οργάνων στο EUI εξυπηρετεί τον
σκοπό της προσπέλασης των αρχείων από ένα και μοναδικό σημείο, της διεύρυνσης
της πρόσβασης στα αρχεία και της ενθάρρυνσης της ιστορικής έρευνας στο πεδίο
της ευρωπαϊκής ολοκλήρωσης και των ευρωπαϊκών θεσμικών οργάνων.
1.4.2.     Ειδικός(οί) στόχος(οι) και
σχετική(ές) δραστηριότητα(ες) ΔΒΔ/ΠΒΔ
Ειδικός στόχος αριθ.
25.02.01.01
Σχετική(ές) δραστηριότητα(ες) ΔΒΔ/ΠΒΔ: 
Σχέσεις με την κοινωνία των πολιτών, διαφάνεια και
πληροφόρηση
Ιδρύματα ευρωπαϊκού ενδιαφέροντος / Ιστορικά
αρχεία της Ευρωπαϊκής Ένωσης
1.4.3.     Αναμενόμενο(α) αποτέλεσμα(τα)
και αντίκτυπος
Η σύμπραξη με το EUI προσθέτει αξία στα
ιστορικά αρχεία των θεσμικών οργάνων και συμβάλλει στην ευρύτερη διάδοση και
πρόσβαση του κοινού στα εν λόγω αρχεία.
1.4.4.     Δείκτες αποτελεσμάτων και
αντικτύπου
(14)     
Αρχεία που κατατίθενται από τα θεσμικά όργανα στο
EUI, στη Φλωρεντία
(1)         
Συγκέντρωση και περιγραφή από το EUI ιδιωτικών
αρχείων και προσωπικών εγγράφων φυσικών προσώπων, δημόσιων και ιδιωτικών
οργανισμών που έχουν συμβάλει στη δημιουργία του ευρωπαϊκού οικοδομήματος
(2)         
Δημιουργία και δημοσίευση οδηγών τήρησης αρχείων,
ευρετηρίων, πηγών και άλλων εργαλείων έρευνας
(3)         
Παροχή αναγνωστηρίου και σχετικών εγκαταστάσεων από
το EUI
(4)         
Διαδικτυακή δημοσιοποίηση ευρετηρίων και αρχείων
(5)         
Επισκέπτες στο αναγνωστήριο
(6)         
Δράσεις για τη διεύρυνση της πρόσβασης στα ιστορικά
αρχεία των θεσμικών οργάνων
1.5.        Αιτιολόγηση της
πρότασης/πρωτοβουλίας
1.5.1.     Βραχυπρόθεσμη ή μακροπρόθεσμη
κάλυψη αναγκών
Διαχείριση και δημοσιοποίηση των ιστορικών αρχείων
που κατατίθενται από τα θεσμικά όργανα στο Ευρωπαϊκό Πανεπιστημιακό Ινστιτούτο
της Φλωρεντίας.
1.5.2.     Προστιθέμενη αξία παρέμβασης
της ΕΕ
Η σύμπραξη με το EUI συμβάλλει στην ευρύτερη
διάδοση και πρόσβαση του κοινού στα ιστορικά αρχεία των θεσμικών οργάνων.
Η κατάθεση των αρχείων των οργάνων στο EUI αυξάνει
την αξία τους, αφενός λόγω της συγκέντρωσής τους σε ένα μοναδικό σημείο και,
αφετέρου, επειδή επιτρέπει στο Ινστιτούτο να δημιουργήσει διασταυρούμενες
παραπομπές μεταξύ των αρχείων, παρέχοντας, όταν χρειάζεται, βοηθήματα
αναζήτησης και άλλα εργαλεία έρευνας, σε συνδυασμό με τη δυνατότητα επιτόπιας
αλλά και διαδικτυακής πρόσβασης στα αρχεία.
1.5.3.     Διδάγματα που αποκομίστηκαν
από ανάλογες εμπειρίες του παρελθόντος
Στο Ευρωπαϊκό Πανεπιστημιακό Ινστιτούτο της
Φλωρεντίας (EUI) καταθέτουν τα ιστορικά τους αρχεία έξι θεσμικά όργανα, στο
πλαίσιο σύμβασης που συνήφθη στις 17 Δεκεμβρίου 1984 μεταξύ των Ευρωπαϊκών
Κοινοτήτων και του EUI. Εντούτοις, η σύμβαση
κατάθεσης του 1984 έχει καταστεί παρωχημένη και πρέπει να αντικατασταθεί από
μια πιο σταθερή νομική και χρηματοδοτική βάση για τη ρύθμιση της σύμπραξης με
το EUI.
1.5.4.     Συνεκτικότητα και ενδεχόμενη
συνέργεια με άλλα συναφή μέσα
Άνευ αντικειμένου
1.6.        Διάρκεια και δημοσιονομικές
επιπτώσεις
Πρόταση απεριόριστης διάρκειας.
1.7.        Προβλεπόμενος(οι) τρόπος(οι)
διαχείρισης[6]
Κεντρική άμεση διαχείριση από την Επιτροπή
2.           ΜΕΤΡΑ ΔΙΑΧΕΙΡΙΣΗΣ
2.1.        Διατάξεις για την
παρακολούθηση και την υποβολή εκθέσεων 
Το EUI θα υποβάλλει στην Επιτροπή σχέδιο
προγράμματος εργασιών για κάθε ημερολογιακό έτος, περιλαμβανομένου πίνακα
προσωπικού της 31ης Δεκεμβρίου του υπό εξέταση, του προηγούμενου και του
επόμενου έτους. Το σχέδιο αυτό θα υποβάλλεται τον Φεβρουάριο του προηγούμενου
έτους.
Κατόπιν διαβούλευσης με τα λοιπά θεσμικά όργανα
που προβαίνουν σε κατάθεση των αρχείων τους, το πρόγραμμα εργασιών θα
καθορίζεται από την Επιτροπή σε συνεννόηση με το EUI και θα προσαρτάται στην
ετήσια σύμβαση επιχορήγησης.
Η Επιτροπή θα παρακολουθεί την υλοποίηση του
προγράμματος εργασιών.
Μετά το τέλος κάθε ημερολογιακού έτους, το EUI θα
υποβάλλει ετήσια έκθεση πεπραγμένων όσον αφορά τα ιστορικά αρχεία.
2.2.        Σύστημα διαχείρισης και
ελέγχου
2.2.1.     Κίνδυνος(οι) που έχει(ουν)
επισημανθεί
Οι πιθανοί κίνδυνοι για τη φύλαξη των
κατατιθέμενων έντυπων αρχείων των θεσμικών οργάνων είναι μηδαμινοί. Η ιταλική
κυβέρνηση έχει παράσχει ειδικά διαμορφωμένο αποθετήριο αρχείων το οποίο
ικανοποιεί τις απαιτήσεις των αυστηρότερων διεθνών προτύπων για τη μακροχρόνια
φύλαξη αρχείων.
2.2.2.     Προβλεπόμενος(οι) τρόπος(οι)
ελέγχου
Οι συμβάσεις σύμπραξης με το EUI παρέχουν ένα
πλαίσιο για τη διαρκή επεξεργασία, εξέταση και αξιολόγηση του προϋπολογισμού
και του προγράμματος εργασιών. Τα θεσμικά όργανα που προβαίνουν σε κατάθεση των
αρχείων τους διατηρούν το δικαίωμα να ζητούν από το EUI πληροφορίες σχετικά με
τη διαχείριση των αρχείων τους, καθώς και να επιθεωρούν τα αρχεία που έχουν
καταθέσει σε αυτό.
2.3.        Μέτρα για την πρόληψη
περιπτώσεων απάτης και παρατυπίας
Το άρθρο 287 παράγραφος 3 της ΣΛΕΕ παρέχει στο
Ελεγκτικό Συνέδριο την εξουσία να ελέγχει κάθε φυσικό ή νομικό πρόσωπο που
χρηματοδοτείται από τον προϋπολογισμό της ΕΕ. Οι εξουσίες της Επιτροπής και της
OLAF για την καταπολέμηση της απάτης εις βάρος των οικονομικών συμφερόντων της
ΕΕ ρυθμίζονται με ειδικές σχετικές διατάξεις (π.χ. με τον κανονισμό αριθ.
2185/96 του Συμβουλίου και τον κανονισμό αριθ. 1073/1999 του Συμβουλίου και του
Ευρωπαϊκού Κοινοβουλίου) και με τον κανονισμό αριθ. 1605/2002 του Συμβουλίου
για τη θέσπιση του δημοσιονομικού κανονισμού που εφαρμόζεται στο γενικό
προϋπολογισμό των Ευρωπαϊκών Κοινοτήτων. Σύμφωνα με το άρθρο 120 παράγραφος 2
του κανονισμού αυτού, κάθε απόφαση επιδότησης ή σύμβαση επιδότησης προβλέπει
ρητά την ελεγκτική αρμοδιότητα της Επιτροπής και του Ελεγκτικού Συνεδρίου,
βάσει δικαιολογητικών και επιτόπου, η οποία ασκείται σε όλους τους
αντισυμβαλλομένους και υπεργολάβους που έλαβαν κοινοτικούς πόρους. 
3.           ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ
ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ
3.1.        Τομέας(είς) του πολυετούς
δημοσιονομικού πλαισίου και γραμμή(ές) των δαπανών του προϋπολογισμού που
επηρεάζονται
·      Υφιστάμενες γραμμές του προϋπολογισμού
Κατά σειρά τομέων του
πολυετούς πλαισίου χρηματοδότησης και γραμμών του προϋπολογισμού
 Τομέας του πολυετούς δημοσιονομικού πλαισίου || Γραμμή προϋπολογισμού || Είδος δαπάνης || Συμμετοχή 
 Ιστορικά αρχεία της Ευρωπαϊκής Ένωσης || ΔΠ./ΜΔΠ ([7])   || χωρών ΕΖΕΣ[8]   || υποψήφιων χωρών[9]   || τρίτων χωρών || κατά την έννοια του άρθρου 18 παράγραφος 1 στοιχείο α) του δημοσιονομικού κανονισμού 
 5 Διοίκηση || 25.02.01.01 || ΔΠ || ΟΧΙ || ΟΧΙ || ΟΧΙ || ΟΧΙ 
3.2.        Εκτιμώμενος αντίκτυπος στις
δαπάνες 
3.2.1.     Συνοπτική παρουσίαση του
εκτιμώμενου αντικτύπου στις δαπάνες 
σε εκατ. ευρώ (με 3 δεκαδικά ψηφία)
 Τομέας του πολυετούς δημοσιονομικού πλαισίου: || 5 || «Δαπάνες διοικητικού χαρακτήρα» 
   ||   || 2013 || 2014 || 2015 || 2016 || 2017 || 2018 || 2019[10] || ΣΥΝΟΛΟ 2013-2019 
 ΓΔ: SG || 
  Ανθρώπινοι πόροι || 0,038 || 0,038 || 0,038 || 0,038 || 0,038 || 0,038 || 0,038 || 0,266 
 Αποστολές || 0,004 || 0,004 || 0,004 || 0,004 || 0,004 || 0,004 || 0,004 || 0,028 
  25.020101 Ιστορικά αρχεία || 2,268 || 2,268 || 2,268 || 2,268 || 2,268 || 2,268 || 2,268 || 15,876 
 ΣΥΝΟΛΟ SG ||   || 2,310 || 2,310 || 2,310 || 2,310 || 2,310 || 2,310 || 2,310 || 16,170 
 ΣΥΝΟΛΙΚΕΣ πιστώσεις υπό τον ΤΙΤΛΟ 5 του πολυετούς δημοσιονομικού πλαισίου || (Συνολικές αναλήψεις υποχρεώσεων = Συνολικές πληρωμές) ||   ||   ||   ||   ||   ||   ||   ||   
 ΣΥΝΟΛΙΚΕΣ πιστώσεις υπό τους ΤΙΤΛΟΥΣ 1 έως 5 του πολυετούς δημοσιονομικού πλαισίου || Αναλήψεις υποχρεώσεων ||   ||   ||   ||   ||   ||   ||   ||   
 Πληρωμές ||   ||   ||   ||   ||   ||   ||   ||   
3.2.2.     Εκτιμώμενος αντίκτυπος στις
επιχειρησιακές πιστώσεις
Η πρόταση δεν προβλέπει τη χρήση επιχειρησιακών
πιστώσεων
3.2.3.     Εκτιμώμενος αντίκτυπος στις
πιστώσεις διοικητικού χαρακτήρα
3.2.3.1.  Συνοπτική παρουσίαση 
Η πρόταση προβλέπει τη χρήση πιστώσεων διοικητικού
χαρακτήρα, όπως περιγράφεται στη συνέχεια.
σε εκατ. ευρώ (με 3
δεκαδικά ψηφία)
   || 2013 || 2014 || 2015 || 2016 || 2017 || 2018 || 2019 - || ΣΥΝΟΛΟ 
 ΤΙΤΛΟΣ 5 του πολυετούς δημοσιονομικού πλαισίου ||   ||   ||   ||   ||   ||   ||   ||   
 Ανθρώπινοι πόροι ||   ||   ||   ||   ||   ||   ||   ||   
 Λοιπές δαπάνες διοικητικού χαρακτήρα ||   ||   ||   ||   ||   ||   ||   ||   
 Υποσύνολο ΤΙΤΛΟΥ 5 του πολυετούς δημοσιονομικού πλαισίου ||   ||   ||   ||   ||   ||   ||   ||   
 Εκτός του ΤΙΤΛΟΥ 5[11] του πολυετούς δημοσιονομικού πλαισίου ||   ||   ||   ||   ||   ||   ||   ||   
 Ανθρώπινοι πόροι ||   ||   ||   ||   ||   ||   ||   ||   
 Λοιπές δαπάνες διοικητικού χαρακτήρα ||   ||   ||   ||   ||   ||   ||   ||   
 Υποσύνολο εκτός του ΤΙΤΛΟΥ 5 του πολυετούς δημοσιονομικού πλαισίου ||   ||   ||   ||   ||   ||   ||   ||   
 ΣΥΝΟΛΟ || 2,310 || 2,310 || 2,310 || 2,310 || 2,310 || 2,310 || 2,310 || 16,170 
Οι απαιτούμενοι
διοικητικοί πόροι θα καλυφθούν από κονδύλια τα οποία μπορεί να
χορηγηθούν στη αρμόδια για τη διαχείριση της δράσης ΓΔ στο πλαίσιο της ετήσιας
διαδικασίας κατανομής, λαμβανομένων υπόψη των δημοσιονομικών περιορισμών. 
3.2.3.2.   Εκτιμώμενες ανάγκες σε
ανθρώπινους πόρους
Η πρόταση προβλέπει τη χρήση ανθρώπινων πόρων,
όπως περιγράφεται στη συνέχεια.
Η εκτίμηση εκφράζεται σε ακέραια ποσά (ή το
πολύ με ένα δεκαδικό ψηφίο)
   || 2012 || 2013 || 2014 || 2015 || 2016 || 2017 || 2018 
  Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) 
 25 01 01 01 (στην έδρα ή στα γραφεία αντιπροσωπείας της Επιτροπής) || 0,3 || 0,3 || 0,3 || 0,3 || 0,3 || 0,3 || 0,3 
 XX 01 01 02 (Αντιπροσωπείες) ||   ||   ||   ||   ||   ||   ||   
 XX 01 05 01 (Έμμεση έρευνα) ||   ||   ||   ||   ||   ||   ||   
 XX 01 05 01 (Άμεση έρευνα) ||   ||   ||   ||   ||   ||   ||   
  Εξωτερικό προσωπικό (σε μονάδα ισοδυνάμου πλήρους απασχόλησης:) ΙΠΑ)[12]   
 XX 01 02 01 (ΣΥ, ΠΠ, ΑΕΕ από το «συνολικό κονδύλιο») ||   ||   ||   ||   ||   ||   ||   
 XX 01 02 02 (ΣΥ, ΠΠ, ΝΕΑ, TΥ και ΑΕΕ στις αντιπροσωπείες) ||   ||   ||   ||   ||   ||   ||   
 XX 01 04 yy [13] || - στην έδρα[14] ||   ||   ||   ||   ||   ||   ||   
 - στις αντιπροσωπείες ||   ||   ||   ||   ||   ||   ||   
 XX 01 05 02 (ΣΥ, ΠΠ, ΑΕΕ – Έμμεση έρευνα) ||   ||   ||   ||   ||   ||   ||   
 XX 01 05 02 (ΣΥ, ΠΠ, ΑΕΕ – Άμεση έρευνα) ||   ||   ||   ||   ||   ||   ||   
 Άλλες γραμμές του προϋπολογισμού (να προσδιοριστούν) ||   ||   ||   ||   ||   ||   ||   
 ΣΥΝΟΛΟ || 0,3 || 0,3 || 0,3 || 0,3 || 0,3 || 0,3 || 0,3 
XX είναι ο σχετικός τομέας πολιτικής ή
τίτλος του προϋπολογισμού.
Οι ανάγκες σε ανθρώπινους πόρους θα καλυφθούν
από το προσωπικό της ΓΔ που έχει ήδη διατεθεί για τη διαχείριση της δράσης
ή/και που έχει ανακατανεμηθεί στο πλαίσιο της ίδιας ΓΔ και θα συμπληρωθούν,
ενδεχομένως, με όλα τα συμπληρωματικά κονδύλια που μπορεί να διατεθούν στην
αρμόδια για τη διαχείριση της δράσης ΓΔ στο πλαίσιο της ετήσιας διαδικασίας
χορήγησης και με βάση τους δημοσιονομικούς περιορισμούς.
Περιγραφή των προς εκτέλεση καθηκόντων:
 Μόνιμοι και έκτακτοι υπάλληλοι || Κατάρτιση των συμβάσεων σύμπραξης και επιχορήγησης. Προετοιμασία της αίτησης πιστώσεων. Παρακολούθηση του προγράμματος εργασιών και των δαπανών. Πιθανές εκ των υστέρων αξιολογήσεις. 
 Εξωτερικό προσωπικό || ------ 
3.2.4.     Συμβατότητα με το ισχύον
πολυετές δημοσιονομικό πλαίσιο
Η πρόταση είναι συμβατή με το ισχύον πολυετές
δημοσιονομικό πλαίσιο.
3.2.5.     Συμμετοχή τρίτων μερών
Η πρόταση δεν προβλέπει συγχρηματοδότηση από τρίτα
µέρη.
3.3.        Εκτιμώμενος αντίκτυπος στα
έσοδα
Η πρόταση δεν έχει δημοσιονομικό αντίκτυπο στα
έσοδα.
[1]               Κανονισμός (ΕΟΚ, Ευρατόμ) αριθ. 354/83 του
Συμβουλίου όπως τροποποιήθηκε με τον κανονισμό (EΚ, Ευρατόμ)
αριθ. 1700/2003 του Συμβουλίου της 22ας Σεπτεμβρίου 2003. Βλ.: ΕΕ L 43 της
15.2.1983, σ. 1, ΕΕ L 243 της 27.9.2003, σ. 1.
[2]               ΕΕ L 43 της 15.2.1983, σ. 1.
[3]               ΕΕ C289 της 22.11.2005, σ. 12-13.
[4]               ΕΕ L 8 της 12.1.2001, σ. 1.
[5]               ΔΒΔ: διαχείριση βάσει δραστηριοτήτων, ΠΒΔ: προϋπολογισμός
βάσει δραστηριοτήτων.
[6]               Αναλυτικές πληροφορίες σχετικά με τους τρόπους
διαχείρισης, καθώς και παραπομπές στον δημοσιονομικό κανονισμό είναι διαθέσιμες
στον δικτυακό τόπο BudgWeb: http://www.cc.cec/budg/man/budgmanag/budgmanag_en.html.
[7]               ΔΠ = διαχωριζόμενες πιστώσεις / ΜΔΠ = μη διαχωριζόμενες
πιστώσεις.
[8]               ΕΖΕΣ: Ευρωπαϊκή Ζώνη Ελεύθερων Συναλλαγών.
[9]               Υποψήφιες χώρες και, ανάλογα με την περίπτωση, δυνάμει
υποψήφιες χώρες των δυτικών Βαλκανίων.
[10]             Αναμένεται ότι ο αντίκτυπος στις δαπάνες θα συνεχίσει να
εξελίσσεται με τον ίδιο ρυθμό μετά το 2019. 
[11]             Τεχνική ή/και διοικητική συνδρομή και δαπάνες για τη
στήριξη της εκτέλεσης προγραμμάτων ή/και δράσεων της ΕΕ (πρώην γραμμές «ΒΑ»),
έμμεση έρευνα, άμεση έρευνα.
[12]             ΣΥ = Συμβασιούχος υπάλληλος, ΠΠ = Προσωρινό προσωπικό («
Intérimaire »), ΝΕΑ = Νεαρός εμπειρογνώμονας σε αντιπροσωπεία (« Jeune Expert
en Délégation »), ΤΥ = Τοπικός υπάλληλος, ΑΕΕ = Αποσπασμένος εθνικός
εμπειρογνώμονας
[13]             Σύμφωνα με το όριο των επιχειρησιακών
πιστώσεων για το εξωτερικό προσωπικό (πρώην γραμμές «BA»).
[14]             Κυρίως για τα διαρθρωτικά ταμεία, το
Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο
Αλιείας (ΕΤΑ).